遊韓魏王書堂
作者：薛季宣
朝代：宋

paragraphs: 蘭生深谷中，香不爲人採。
明珠含蚌胎，融曜鎮長在。
襲來馨滿衣，磨琢未曾璀。
君子行之常，出處安有改。
韓王開此居，山立中𡾋嵬。
窈窕二遊女，易歲昏有待。
柳下學東門，百世人不逮。
乃心毋自欺，匪轉焉可怠。
用之建邦國，所宜烹大鼐。
我來追後塵，六逸先駑駘。
美人意桃李，德誼見芳茞。
瞠若眩吾明，五色騰日彩。